
 1.7.2014
 BG
 Официален вестник на Европейския съюз
 L 192/38
 РЕГЛАМЕНТ ЗА ИЗПЪЛНЕНИЕ (ЕС) No 724/2014 НА КОМИСИЯТА
 от 26 юни 2014 година
 относно стандарта за обмен във връзка с предаването на данните, изисквани по силата на Регламент (ЕС) No 549/2013 на Европейския парламент и на Съвета относно Европейската система от национални и регионални сметки в Европейския съюз
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (1), и по-специално член 3, параграф 2 от него,
 като има предвид, че:
 (1)
 Съгласно член 3, параграф 2 от Регламент (ЕС) No 549/2013 държавите членки следва да предават на Комисията изискваните с регламента данни и метаданни в съответствие с конкретен стандарт за обмен и други практически правила, които следва да бъдат определени от Комисията.
 (2)
 Прилагането на единен стандарт за обмен и предаване на данни за статистиката, включена в обхвата на Регламент (ЕС) No 549/2013, би допринесло значително за интегрирането на бизнес процесите в посочената статистическа област.
 (3)
 Банката за международни разплащания, Европейската централна банка, Комисията (Евростат), Международният валутен фонд, Организацията за икономическо сътрудничество и развитие (ОИСР), Организацията на обединените нации и Световната банка лансираха инициативата SDMX (Statistical Data and Metadata Exchange) за статистически и технически стандарти за обмен и споделяне на данни и метаданни. По отношение на обмена на официални статистически данни инициативата SDMX предвижда прилагането на статистически и технически стандарти, включително SDMX маркиращ език, използващ XML синтаксис („формат SDMX-ML“). Поради това следва да бъдат въведени нов формат на данните и определение за структурата на данните, които да са създадени в съответствие с посочения стандарт. С цел да се улесни преходът към новия формат, през първите две години след влизането в сила на регламента Комисията следва да предоставя на държавите членки образци, които да могат да бъдат използвани като изходни данни за SDMX средствата за преобразуване.
 (4)
 Комисията следва да предостави подробна документация във връзка със SDMX определенията за структурата на данните и насоки за тяхното прилагане.
 (5)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Стандарт за предаване на данните
 Държавите членки предоставят изискваните с Регламент (ЕС) No 549/2013 данни, като използват SDMX определенията за структурата на данните.
 Член 2
 Технически спецификации за формàта на данните
 Държавите членки предоставят данните и метаданните във формат SDMX-ML.
 Член 3
 Влизане в сила
 Настоящият регламент влиза в сила на двадесетия ден след публикуването му в Официален вестник на Европейския съюз.
 Той се прилага от 1 септември 2014 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 26 юни 2014 година.
 За Комисията
 Председателят
 José Manuel BARROSO
 (1) ОВ L 174, 26.6.2013 г., стр. 1.
 